ரங்கன் பேசி முடித்த பிறகு, லலிதா சற்று ஆங்காரத்துடன் ஒலிவாங்கியைக் கிடத்தினாள். ரங்கன் இடைவெளி விடாமல் பேசியதிலிருந்து அந்த நண்பன் அவனுக்கு அருகிலேயே இருந்ததை லலிதா ஊகித்தாள். விருந்தாளிகள் என்றாலே அவளுக்கு ஆகாது என்பதைத் திடீரென்று வருபவர்களிடம் அவள் முகக் கோணலுடன் நடந்து கொள்ளுவதைக் கவனித்திருந்த ரங்கனும் யாரையும் வீட்டுக்கு அழைத்தது கிடையாது. இதுதான் முதல் தடவை. இதுவே கடைசியுமாக இருக்கட்டும் என்பதாய் அவனிடம் சொல்லிவைத்துவிட வேண்டும் என்று அவள் எண்ணினாள். `இதென்ன புது வழக்கம்?’ என்று தனக்குள் அவள் கசப்படைந்து வெகுண்டாள். பக்கத்து வீட்டாரிடம் விடைபெற்றபின் தன்வீட்டுக்குப் போய்ப் படுத்தாள் – மூன்று மணிக்கு மேல் எழுந்து சிற்றுண்டிகளைத் தயாரித்தால் போதும் என்றெண்ணியபடி.